Դատավորը հրաժարվել է Տիմոշենկոյին ազատ արձակելուց
Տիմոշենկոյի համաձայն, դատական գործընթացը քաղաքական վրեժխնդրություն է ներկայիս նախագահ Վիկտոր Յանուկովիչի կողմից
Ուկրաինայի դատավորը երկուշաբթի օրը մերժել է երկրի նախկին վարչապետ Յուլիա Տիմոշենկոյի կողմից պաշտոնավարման ժամանակ պաշտոնական դիրքը չարաշահելու վերաբերյալ դատավարության ընթացքում իրեն բանտարկությունից ազատելու մասին ներկայացված դիմումը: Յուլիա Տիմոշենկոն բանտարկության է ենթարկվել ուրբաթ օրը դատավորի որոշմամբ, որի համաձայն նա անհարգալից վերաբերմունք է դրսևորել դատարանի նկատմամբ: Կիևում կիրակի օրը վարչական դատարանը արգելել է բողոքի զանգվածային ցույցերի անցկացումն դատարանի այն շենքի մոտ, որտեղ կայանալու է Տիմոշենկոյի դատավարությունը: Բացի այդ, Ուկրաինային անվտանգության ուժերը շրջապատել են երկրի նախկին վարչապետի կողմնակիցներին, որոնք հավաքվել են Ուկրաինային մայրաքաղաքի կալանավայրի մոտ, որտեղ գտնվում է Տիմոշենկոն: Ուկրաինայում ԱՄՆ-ի դեսպանությունը կոչ է արել երկրի իշխանություններին ազատ արձակել նախկին վարչապետին: Դեսպանության կողմից կիրակի օրը հրապարակված հայտարարությունում մտահոգություն է արտահայտվել Ուկրաինայում օրենքի գերակայության սկզբունքի պատշաճ կիրառման շուրջ: Տիմոշենկոն մեղադրվում է 2009 թվականին Ռուսաստանի հետ բնական գազի վերաբերյալ պայմանագիրը կնքելու ընթացքում պաշտոնական դիրքը չարաշահելու մեջ: Մեղադրող կողմից համաձայն, գործարքի պատճառով Ուկրաինային հասցվել է 190 միլիոն դոլարի վնաս: Ռուսաստանի արտաքին գործերի նախարարությունն ուրբաթ օրը հայտնել է, որ 2009 թվականին երկու պետությունների միջև ստորագրված գործարքը համապատասխանում է երկու պետությունների օրենսդրությանը և իրականացվել է Ռուսաստանի և Ուկրաինայի նախագահների հրամանագրերի համաձայն: Յուլիա Տիմոշենկոն հերքում է իրեն ներկայացված մեղադրանքները: Նրա համաձայն, դատական գործընթացը քաղաքական վրեժխնդրություն է ներկայիս նախագահ Վիկտոր Յանուկովիչի կողմից: Եվրոպական Միության արտաքին քաղաքական ու անվտանգության հարցերով հանձնակատար Քեթրին Էշթոնը և Ընդլայնման հարցերով հանձնակատար Շտեֆան Ֆյուլեն ուրբաթ օրը Ուկրաինայի իշխանություներին դիմել են անկախ և թափանցիկ դատավարություն անցկացնելու կոչով: